Vin-dingryke stelsel leer rekenaars om haaie op te spoor | Netwerk24
Deur Roshé Taka 12 Februarie 2019 20:00
Die Shark Spotters-program in Kaapstad ontwikkel ’n rekenaarstelsel waarmee haaie outomaties opgespoor kan word met vaste kameras wat bo strande geïnstalleer word.
Die rekenaarstelsel sal nie die mense wat as haaiwagte werk, vervang nie, maar sal hulle help met meer betroubare en akkurate haai-opsporing, sê die Kaapstad-metro.
’n Haaiwag.Foto: Argief
Shark Spotters en die Universiteit van Kaapstad (UK) ontwikkel die nuwe rekenaarstelsel in samewerking met PatternLab Sàrl, ’n Switserse navorsings- en ontwikkelingsmaatskappy.
Die ontwikkeling sal na verwagting 18 maande duur en het reeds in Vishoek begin. Foto’s van haaie word geneem en die rekenaarprogram word geskryf om op grond daarvan haaie in die water te herken.
Kunshaaie sal ook van tyd tot tyd gebruik word om die stelsel te toets.
Die metro sê die haaiwagte het sedert 2004 al meer as 2 000 haaiwaarnemings aangeteken. Die stad het 15 jaar gelede begin om wagte op uitkykposte te plaas en die see langs die strande vir haaie te fynkam.
“Die ontwikkeling van die geoutomatiseerde stelsel sal voortbou op hierdie sterk fondament en help om sommige van die beperkings, soos foute en uitputting van werknemers te oorkom,” sê die metroraad.
Meer oor: Universiteit Van Kaapstad | Shark Spotters | Kaapstad | Haaie | Rekenaarstelsel
Kapenaars moet uitkyk vir haaie